Papersnake/gushiwen huggingface dataset:
古诗为蜀中戴烈妇谢氏赋
郑虎文（清代）

皎皎云际月，万里来峨嵋。峨媚郁重掩，偏照无圆辉。

残光下孤冢，有女泣且悲。念女出野里，少小罹闵凶。

随兄奉寡母，去楚来蜀中。十四识操作，十五工裁缝。

十六及十七，习礼知修容。十八为新妇，百年从此期。

提瓮事晓汲，拾柴备晨炊。饥舂盎中粟，寒织机中丝。

怡然适荆布，罗绮不复施。亦有膏与沐，教妾若为姿。

亦有凫与雁，与郎重相宜。白首愿终托，恩爱两不疑。

那知郎遘疾，沈绵实难为。回头听郎语，执手泪不止。

恨我命短浅，不得相终始。自卿来吾家，贫贱为汝耻。

误汝好青春，恩情付流水。勉事新所欢，薄劣不足齿。

新妇得闻之，涕泪相沦涟。哽咽方出语，谓言君毋然。

忆昨奉君子，缠绵出心肝。君宁不鉴妾，妾身忍独全。

生不共依倚，死当永周旋。郎君含泪谢，气绝不得言。

捶床便大恸，闻者鼻为酸。剪却耳后珠，为郎作口含。

煎汤替郎浴，一一亲手湔。冠裳至履袜，灰炭同衾棺。

事事俱在心，周匝千万端。三朝大殓毕，五日佛事完。

为郎卜吉地，送葬城之南。归来掩穗帐，月暗风娟娟。

兄公忽见诮，谓汝绝年少。来日苦正多，无儿待谁靠。

况本非贵族，应不愧再醮。汝意将何从，曷且为吾告。

新妇仰首答，理实如所云。骨月奈未冷，斯言何忍闻。

请当暂还家，勿复烦纷纭。还家跪白母，浪浪涕沾胸。

念女出野里，少小罹闵凶。随兄奉寡母，去楚来蜀中。

不图至今日，复累母与兄。母为岭头石，儿为涧底藤。

将藤依盘石，生死永不更。阿兄得闻之，怅然问阿母。

妹来欲何云，兹焉岂堪久。人生重富贵，恩义难卒守。

昔我致不察，一误适载某。今果复来还，此事良不偶。

阿母谓阿兄，凡事须三思。兄言不烦尔，事非母所知。

东邻窃闻信，便遣媒人来。云有蒋家子，妙年二十才。

浑身艳罗縠，照耀惊同侪。时时跨鞍马，观者每塞街。

颇识闺中秀，愿言求令才。阿兄大欢喜，举手谢媒人。

幼妹方新寡，议婚得高门。明日七月尽，八月及上旬。

便可行六礼，永订百岁姻。越日日良吉，压压人语喧。

阗门咽鼓乐，络绎如奔湍。流苏结步障，旖旎斗精妍。

锦段数百疋，疋疋红罗缠。珠光烂盈目，奇隙充金盘。

阿女长跪问，问母何事故。母乃兄不令，以女委朝露。

盘石苟变迁，孤藤此焉附。岭头与涧底，斯言未朝暮。

阿母谓阿女，汝兄实为此。定不相亏负，慎勿重覼缕。

阿女掩面泣，气咽声不扬。默念延视息，苟且图终丧。

今既见逼迫，赍志不得将。徘徊对明镜，流尘暗容光。

纤纤出素手，盈盈具兰汤。洁身耻含垢，新浴成严妆。

抽取髻上针，拈取箧中线。泪作密线牵，针针刺肠断。

上襦接下裳，纫成合一片。维时近中秋，明月将就圆。

团团下庭砌，脉脉经前轩。低头拜明月，愿母千万年。

康强保多福，永永如南山。有女不卒养，中道忍弃捐。

恕儿不孝罪，饮恨归黄泉。潜身出门去，旧路夙所谙。

行行见孤冢，青松已丸丸。残萤点衰草，凉露转秋烟。

阒寂墓门合，明灭鬼火然。抢地呼不应，渺焉竟长眠。

妾生为郎主，妾死成荒阡。中元及寒食，麦饭谁与传。

从容出白练，三尺冰丝寒。织作双鸳鸯，覆以并蒂莲。

可怜合欢带，乃为今日缘。回身挂树杪，月落峨嵋巅。
望湖亭
喻良能（宋代）

倚栏遥望贺家湖，千顷波光半欲芜。
试问青铜未消蚀，西湖得及此间无。
甲申上元前闻家君不快，西归见梅有感二首
杨万里（宋代）

官路桐江西复西，野梅千树压疏篱。
昨来都下筠篮底，三百青钱买一枝。
皇极门颁历
倪元璐（明代）

凤阙开彤旭，猊炉散紫烟。六阶齐度纬，七政转玑璿。

甲历龙缠改，寅宾象魏悬。明时功在革，资始义承乾。

黑帝威初试，东皇信早传。周官新月令，甘氏旧星篇。

人继羲和后，书成蓂荚前。庚先三日戒，贞下一元旋。

图箓符垂赤，干支德应玄。兴王惟省岁，太史又编年。

赐出黄星曜，披看绿字鲜。因知天历数，如日起虞渊。
次韵徐廷献机宜送自酿石室酒
范成大（宋代）

元亮折腰嘻已久，故山应有欲芜田。
因君办作送酒客，忆我北窗清书眠。
题仲山枝巢
刘迎（金朝）

镜中青鬓雪霜皤，岁月从教落魄过。物理不容人太过，生涯休叹我无多。

百年竟似蝇钻纸，万事终同鼠饮河。秪恐徐公宿缘在，东风时梦海棠窠。
次韵题大梅常禅师塔
释师范（宋代）

视死生如游戏场，固知老子不曾亡。
祗今何处问消息，风递梅花扑鼻孔。
雨后待汪扶苍啜茗不至有怀
祖琴（清代）

草色青青门未关，茶铛閒煞曲廊閒。应知不下松边阁，坐看江南雨后山。
邵久中承事挽词三首 其三
孙觌（宋代）

尺书问信墨犹新，杯酒邀欢迹已陈。倒屣方追尘外躅，盖棺俄作地中身。

涛江滟滟三家渡，风树萧萧万鬼邻。他日故人千斛泪，会应洒向冢边麟。
冬晴闲步东村由故塘还舍作二首 其二
陆游（宋代）

红藤拄杖独相羊，路绕东村小岭傍。水落枯萍黏蟹椵，云开寒日上鱼梁。

洛阳二顷言良是，光范三书计本狂。历尽危机识天意，要令闲健返耕桑。
李师尹以端砚见遗作此谢之
释德洪（宋代）

歙珍先数刷丝纹，那料端溪更逸群。已作退闲今似我，温然自重尚如君。

岂宜禅室埋声价，合在文场著策勋。忍垢风棂应有梦，梦随笔阵扫烟云。
菩萨蛮
彭元逊（宋代）

玉蛇踯躅流光卷。连珠合沓帘波远。花动见鱼行。红裳弦欲倾。

人来惊翡翠。小鸭惊还睡。两岸绿阴生。修廊时听莺。
将赴阙有感示聃
唐庚（宋代）

老畏高门地，慵便下泽车。终然婴世网，难作爱吾庐。

白平阳淫于，诗曹务尽废。郡置假尉以，代之分其半。
连雨
方回（元代）

下潦多成疾，荒墟或告饥。
夏寒几阅月，昼晦动逾时。
坠果全无味，新禾间欲萎。
可能留少许，庚伏洒炎曦。
杂兴三十九首 其二十六
张镃（宋代）

龙泉伴太阿，潜伏知几秋。光气不容掩，夜夜冲斗牛。

一朝掘青苔，双龙获兼收。拭以华阴土，百神见之愁。

若使无张雷，恐非剑所羞。
劝范东叔饮
张孝祥（宋代）

今代太史公，四海范氏门。斯文十世泽，斑斑被诸孙。

我识叔西父，白玉比粹温。今来见令弟，俊气百马奔。

一第溷子耳，勿愧而家尊。临分无多言，更酌老瓦盆。
再和
郑獬（宋代）

海棠乱插满琱盘，为爱繁梢更绕栏。
顾我有情还惜别，闻君未绕且留欢。
锦裀只就花边卧，细袖偏宜烛下看。
若背荆州容易绕，故人於义未为安。
晋献公
王十朋（宋代）

齿发衰残志虑昏，谗兴妇口可心寒。不知尤物能为祸，却为骊姬寝食安。
五盘（七盘岭在广元县北一名五盘栈道盘曲有五重）
杜甫（唐代）

五盘虽云险，山色佳有馀。仰凌栈道细，俯映江木疏。

地僻无网栈，水清反多鱼。好鸟不妄飞，野人半巢居。

喜见淳朴俗，坦然心神舒。东郊尚格斗，巨猾何时除。

故乡有弟妹，流落随丘墟。成都万事好，岂若归吾庐。
崧高
佚名（先秦）

崧高维岳，骏极于天。维岳降神，生甫及申。维申及甫，维周之翰。四国于蕃。四方于宣。

亹亹申伯，王缵之事。于邑于谢，南国是式。王命召伯，定申伯之宅。登是南邦，世执其功。

王命申伯，式是南邦。因是谢人，以作尔庸。王命召伯，彻申伯土田。王命傅御，迁其私人。

申伯之功，召伯是营。有俶其城，寝庙既成。既成藐藐，王锡申伯。四牡蹻蹻，钩膺濯濯。

王遣申伯，路车乘马。我图尔居，莫如南土。锡尔介圭，以作尔宝。往近王舅，南土是保。

申伯信迈，王饯于郿。申伯还南，谢于诚归。王命召伯，彻申伯土疆。以峙其粻，式遄其行。

申伯番番，既入于谢。徒御啴啴。周邦咸喜，戎有良翰。不显申伯，王之元舅，文武是宪。

申伯之德，柔惠且直。揉此万邦，闻于四国。吉甫作诵，其诗孔硕。其风肆好，以赠申伯。
揽镜六言三首
刘克庄（宋代）

天上映藜已懒，雾中看花不真。
顾我七十馀老，见公三两分人。
春朝雪后
皇甫涍（明代）

拂曙启荒扉，雪照兰林莹。
迥榭眺氛氲，层原阅弥亘。
春动鸟数声，晴开烟一径。
欲访垂纶人，悠然五湖兴。
咏琴
刘允济（唐代）

昔在龙门侧，谁想凤鸣时。雕琢今为器，宫商不自持。

巴人缓疏节，楚客弄繁丝。欲作高张引，翻成下调悲。
景德四年为中江令后为益州转运赋诗
薛田（宋代）

一同旧治居芸阁，八使新衔忝柏台。
父老出郊迎马首，人情似到故乡来。
减字木兰花 右初六晶日离配坎
王吉昌（元代）

己从戊室。药味烹煎成玉质。六返金光。烈焰辉辉满洞房。内全养浩。壮观酡颜能永保。体透金香。捧出阳魂乐道场。
文武舞歌四首 其二 文舞辞
佚名（隋代）

皇天有命，归我大齐。受兹华玉，爰锡玄圭。奄家环海，实子蒸黎。

图开宝匣，检封芝泥。无思不顺，自东徂西。教南暨朔，罔敢或携。

比日之明，如天之大。神化之洽，率土无外。眇眇舟车，华戎毕会。

祠我春秋，服我冠带。仪协震象，乐均天籁。蹈武在庭，其容蔼蔼。
华盖楼
李思衍（宋代）

三十六坊如掌平，长桥短艇水从横。
银河一道江连海，画障四围山绕城。
老树烟云春绿暗，小楼帘幕晓红明。
阴阴翠影谁家屋，梦觉草池莺一声。
治圃杂书二十首
方回（元代）

径捷人踪杂，墙颓地界斜。
织篱呼野老，烹茗谕邻家。
旧穴通羊豕，新畦隔芋瓜。
尚当分汝果，幸勿窃予花。
成连
辛德源（隋代）

征夫从远役，归望绝云端。蓑笠城逾坏，霜落梅初寒。

雪夜愁烽湿，冰朝饮马难。寂寂长安信，谁念客衣单。
晦庵亭
程鸣凤（宋代）

古来何物支乾坤，除四书外旁无门。
晦翁乘风游混沦，天宇扫无滔云昏。
周程扶起周孔尊，只手闸断狂澜奔。
当时正气横八垠，犹尔不免遭群喧。
曾几何日班廷鸳，晓梦有栩枌榆村。
翁已仙去谁招魂，有亭渠渠波沄沄。
风烟苔径新屐痕，滕侯肯之弟昆。
溪山荏苒更寒暄，空余碧树吟霜猿。
人间兴废谁能论，桑田可变海可翻。
翁之所恃无有焉，斯文不死道常存。
胠箧
庄周（先秦）

将为胠箧、探囊、发匮之盗而为守备，则必摄缄縢、固扃鐍；此世守之所谓知也。然而巨盗至，则负匮、揭箧、担囊而趋；唯恐缄縢扃鐍之不固也。然则乡之所谓知者，不乃为大盗积者也？

故尝试论之，世守之所谓知者，有不为大盗积者乎？所谓圣者，有不为大盗守者乎？何以知其然邪？昔者齐国邻邑相望，鸡狗之音相闻，罔罟之所布，耒耨之所刺，方二千余里。阖四竟之内，所以立宗庙、社稷，治邑、屋、州、闾、乡、曲者，曷尝不法圣人哉？然而田成子一旦杀齐君而盗其国。所盗者岂独其国邪？并与其圣知之法而盗之。故田成子有乎盗贼之名，而身处尧舜之安，小国不敢非，大国不敢诛，专有齐国。则是不乃窃齐国，并与其圣知之法，以守其盗贼之身乎？

尝试论之，世守之所谓至知者，有不为大盗积者乎？所谓至圣者，有不为大盗守者乎？何以知其然邪？昔者龙逢斩，比干剖，苌弘胣，子胥靡。故四子之贤而身不免乎戮。故跖之徒问于跖曰：“盗亦有道乎？”跖曰：“何适而无有道邪？夫妄意室中之藏，圣也；入先，勇也；出后，义也；知可否，知也；分均，仁也。五者不备而能成大盗者，天下未之有也。”由是观之，善人不得圣人之道不立，跖不得圣人之道不行；天下之善人少而不善人多，则圣人之利天下也少，而害天下也多。故曰：唇竭则齿寒，鲁酒薄而邯郸围，圣人生而大盗起。掊击圣人，纵舍盗贼，而天下始治矣！

夫川竭而谷虚，丘夷而渊实。圣人已死，则大盗不起，天下平而无故矣。圣人不死，大盗不止。虽重圣人而治天下，则是重利盗跖也。为之斗斛以量之，则并与斗斛而窃之；为之权衡以称之，则并与权衡而窃之；为之符玺而信之，则并与符玺而窃之；为之仁义以矫之，则并与仁义而窃之。

何以知其然邪？彼窃钩者诛，窃国者为诸侯，诸侯之门而仁义存焉。则是非窃仁义圣知邪？故逐于大盗、揭诸侯、窃仁义并斗斛权衡符玺之利者，虽有轩冕之赏弗能劝，斧钺之威弗能禁。此重利盗跖而使不可禁者，是乃圣人之过也。故曰：“鱼不可脱于渊，国之利器不可以示人。”彼圣人者，天下之利器也，非所以明天下也。

故绝圣弃知，大盗乃止；擿玉毁珠，小盗不起；焚符破玺，而民朴鄙；掊斗折衡，而民不争；殚残天下之圣法，而民始可与论议。擢乱六律，铄绝竽瑟，塞瞽旷之耳，而天下始人含其聪矣；灭文章，散五采，胶离朱之目，而天下始人含其明矣。毁绝钩绳而弃规矩，攦工倕之指，而天下始人有其巧矣。故曰：大巧若拙。削曾史之行，钳杨墨之口，攘弃仁义，而天下之德始玄同矣。

彼人含其明，则天下不铄矣；人含其聪，则天下不累矣；人含其知，则天下不惑矣；人含其德，则天下不僻矣。彼曾、史、杨、墨、师旷、工倕、离朱、皆外立其德而以爚乱天下者也，法之所无用也。

子独不知至德之世乎？昔者容成氏、大庭氏、伯皇氏、中央氏、栗陆氏、骊畜氏、轩辕氏、赫胥氏、尊卢氏、祝融氏、伏牺氏、神农氏，当是时也，民结绳而用之，甘其食，美其服，乐其守，安其居，邻国相望，鸡狗之音相闻，民至老死而不相往来。若此之时，则至治已。今遂至使民延颈举踵，曰：“某所有贤者，”赢粮而趣之，则内弃其亲，而外弃其主之事；足迹接乎诸侯之境，车轨结乎千里之外，则是上好知之过也。上诚好知而无道，则天下大乱矣！

何以知其然邪？夫弓、弩、毕、弋、机变之知多，则鸟乱于上矣；钩饵、罔罟、罾笱之知多，则鱼乱于水矣；削格、罗落、罝罘之知多，则兽乱于泽矣；知诈渐毒、颉滑坚白、解垢同异之变多，则守惑于辩矣。故天下每每大乱，罪在于好知。故天下皆知求其所不知，而莫知求其所已知者；皆知非其所不善，而莫知非其所已善者，是以大乱。故上悖日月之明，下烁山川之精，中堕四时之施，惴耎之虫，肖翘之物，莫不失其性。甚矣，夫好知之乱天下也！自三代以下者是已，舍夫种种之民，而悦夫役役之佞，释夫恬淡无为，而悦夫啍啍之意，啍啍已乱天下矣！
三哀诗 其二 吴季清明府
黄遵宪（清代）

世界随转轮，成坏各有劫。适值倾覆时，万法不必说。

以君循吏倾，三年官于越。无端桴鼓鸣，伏莽寇窃发。

山县斗大城，城头黑云压。纷纷彼狼心，跃跃欲猪突。

君昔理常平，手曾治大猾。鸮音不能革，生性成梼杌。

到此播流言，官实通贼牒。作贼兼作官，满城耳喧聒。

城中西教徒，积恶鬼罗刹。闪闪苍鹰眼，磨刀咸欲杀。

公知事不可，大声作瞋喝。反激蚩蚩怒，一霎尽灭裂。

非无防御使，蠢蠢怯如鳖。噤不发一言，坐视民劫夺。

此客甫断头，彼奴复流血。乱刃白雨点，混杀到手滑。

狾犬狂号跳，奔马肆啼齧。但是县衙人，一见軏摧捽。

郎当子若孙，衣破脚不袜。同寮不肯留，望门走托钵。

指名遍搜牢，牵发互辫结。驱羊人屠肆，执棰尚鞭挞。

天堂变地狱，肉花碎片割。同时遭茶毒，彼此造何业？

君当就缚时，自知当永诀。上念我佛恩，如何得解脱？

下伤我母慈，如何保生活？可怜八十母，萧条几黄发。

追忆六年前，春酒寿筵设。君披宫锦袍，手执先朝笏。

公瑾与伯符，同年小一月。我歌寿人曲，登堂来拜谒。

孙曾六七枝，一一芝兰茁。最小耳银珰，靧面白胜雪。

谁料采衣舞，回旋仅一瞥？覆巢无完卵，雏鸟鸣亦绝。

闻今既半年，未悉子存殁。家人畏惊倒，相戒咸结舌。

入则围红裙，出乃易墨绖。母尚倚闾望，朝夕拜菩萨。

念子归何迟，此别太契阔。岂知望子台，早既堆白骨。

以君精佛理，夙通一切法。明知入世事，如露如泡沫。

佛力犹有尽，何况身生灭。将头临刃时，定知不惊怛。

独怪耶稣教，瓣香曾未爇。如何偕教徒，一例受磨折？

观君遭万变，已足空一切。只有黄鸟歌，哀吟代呜咽！
灯花三首
司空图（唐代）

蜀柳丝丝幂画楼，窗尘满镜不梳头。

几时金雁传归信，剪断香魂一缕愁。

姊姊教人且抱儿，逐他女伴卸头迟。

明朝斗草多应喜，翦得灯花自扫眉。

闰前小雪过经旬，犹自依依向主人。

开尽菊花怜强舞，与教弟子待新春。
夜二鼓留西城门归三山
陆游（宋代）

秉炬夜离驿，戴星出西关。
舟人飞画楫，门锁响铜环。
渔火明遥浦，溪风解醉颜。
邻家亦惊起，迎我笑坚顽。
无畏道人居观音院落奉寄一首
毛滂（宋代）

松石真佳伴，云山得破颜。
高人本无住，倦翮自知还。
诗外尘缘尽，斋余齿颊閒。
何消一句子，截断碧溪湾。
赵仲庄都钤山居
高翥（宋代）

一官难换北山薇，结屋栽花度四时。
果熟不妨禽摘尽，酒香惟恐客来迟。
小苹低唱花间曲，阿广高吟李下诗。
客久办心分半隐，尚嫌风骨欠仙姿。
题海首座壁
黄庭坚（宋代）

骑虎度诸岭，入鸥同一波。
香寒明鼻观，日永称头陀。
何德器赠太湖石
曾几（宋代）

爱山已成痴，爱石又成癖。
徒闻有丝溪，时复梦灵壁。
太湖只在眼，曾未收寸碧。
多自五岭来，仍烦百书索。
何侯小峥嵘，湖水深处得。
苍润波涛馀。巉岩鬼神力。
摩挲复湔洗，攘取畏宾客。
偶然及幽事，遣送初不惜。
俄顷交定盟，欢焉慰岑寂。
夺君书几间，坐我洞庭侧。
持还岂人情，藏去有惭色。
苦乏仇池篇，如何满高直。
洞仙歌 集《楚辞 山鬼章》字
顾太清（清代）

有人窈窕，表灵旗云路。独立幽篁被蘅杜。杳冥冥、松柏昼晦山篁，憺忘归，采秀折兰带薜。

芳馨结不得，宜笑修容，既见慕兮又含睇。石荫葛蔓蔓，猿木萧萧，疑然作、夜鸣飘雨。

怨险磊、车乘怅离忧，徒遗我、难留所思之处。
咏閒
史浩（宋代）

幽蹊亲见花苞拆，静室频看香篆移。莫道閒中无事业，此般消息有谁知。
万法归一歌
白玉蟾（宋代）

金丹大蘂妙无穷，一点丹头内外红。
真汞真铅才入手，片时伏外活擒龙。
黄公聘入丁公舍，巽位吹嘘九转功。
十月胎圆坎离外，紫云飞出玉炉空。
短褐包巾满廛市，寻草烧茅烹药櫃。
自己三黄及四神，谁知安灶烹炉意。
纸襖麻衣要隐山，餐松饮水守饥寒。
日魂月魄空呼吸，到底方知入道难。
黑山山下鬼窟里，背曲头垂口流水。
梦中梦见梦中人，几时待得硫黄死。
薄福痴人不断淫，尾闾闭了採他阴。
元精摇撼无墙壁，错认黄泥唤作金。
容成三峰学御女，採精吸血兼服乳。
大道本来无阴阳，劳形著相徒自苦。
叩齿吞精咽气声，辘轳空动髑髅形。
妄将口鼻为玄牝，谩说金精肘后盈。
鼻头闭息空画饼，几人日中逃得影。
客风邪气肚中鸣，安得长灵砂在鼎。
参禅见性契真如，莫道无心便靠虚。
悟了不行乾智慧，千崖万壑涉程途。
多少老儒学周易，岂知太极归无极。
忘形便欲任天真，只恐春归草无力。
明教专门事灭魔，七时功德便如何。
不知清净光明意，面色痿黄空自磨。
胡氏阳山一果祖，九返庄严皆妄语。
手执金环连三车，阿谁飞上金天去。
更有持斋四果徒，九曲江头下铁符。
乳香烧尽难成佛，精血元阳搬运枯。
三千六百旁门术，开顶缩龟习定息。
存想丹田炼五芽，吐故纳新虚贵力。
礼塔焚香诵藏经，更能拜斗与瞻星。
吞符饮水专持咒，恁地如何得道成。
注想按摩八段锦，嘻呵六字拘兴寝。
若要还精补脑时，除非一盏醍醐饮。
双眼遥思运顶门，戏言日月照崑崙。
那堪又见圆光现，便指天尊与世尊。
眼本无光人妄想，耳本无声那得响。
上有大渊下泓池，妄指中黄忍肚饥。
空按周天行封数，几能识得真龙外。
若识真龙真外人，了得向上一条路。
暗把箪瓢服小便，吐吞涎唾作珠圆。
鼻头流出两条涕，便敢呼为玉箸仙。
说尽存三守一底，九年炼丹思暗里。
忘却家珍向外寻，百年做个阴灵鬼。
天门枸杞与黄精，豆杏姜椒白茯苓。
未委地仙成也未，皮焦肉腐可怜生。
斋醮关宣歌梵曲，分环破券受科录。
不识天心两字真，口会三光符水熟。
袖中雷印嚇山精，手把杨枝学隐形。
此心本是通神藏，一念差时万状生。
此身身外皆隐物，此心心外皆妖术。
身里真心心里身，不在中间内外出。
这些金液大还丹，自从元谷至泥丸。
抽添七返无多事，草木无心天地闲。
真根真蒂结真酥，真鼎真坛真蘂炉。
阳日起头阴日积，分明阳火与阴符。
半亩丹田种金粟，一朵灵芝香馥郁。
铁牛哮吼入绵厨，木马奔驰跳金屋。
乾坤二八结丹砂，满鼎溶溶白雪花。
提住龟蛇归两手，山中玉兔化金鸦。
还丹有诀知音少，汞龙铅外凭火候。
三千刻内结婴儿，调和温养终无漏。
遍体浑如一片琼，寒蟾光照玉壶冰。
顶门夜半雷声吼，匝地清风神鬼惊。
天上人间真妙诀，谁敢天机私漏泄。
须是英雄大丈夫，了然胸中无一物。
一阳才动大丹成，片饷工夫造化灵。
只恐南宫录姓名，醉骑白鹤朝上清。
寄饶次守
谢薖（宋代）

我初丱角时，闻有饶进父。破衣下里舍，应书不得举。

要是磊落人，白眼看法度。吹笙弹箜篌，馀事能律吕。

市人恶少年，往往争笑侮。掉头出里门，徒步大梁去。

蒯缑谒王公，敝貂走风雨。十年不还乡，无人问死所。

客从北方来，喜气满眉宇。探怀出君诗，字字粲玑珇。

笔踪入颜扬，句法窥李杜。奇伟可畏人，我辈谁比数。

借问从谁游，一一英俊侣。我家阿夷兄，诗有春草句。

说君不离口，恨我识君暮。帝城十二衢，素衣染黄土。

食贫出无车，羁旅亦良苦。束书早归来，只鸡祭坟墓。

况闻霍将军，尚有陈氏母。铜山郁嵯峨，其下原膴膴。

我思结茆舍，带经学农圃。他日如买邻，定可连墙住。

颇闻君卜昏，我亦未有妇。要如子柳子，各娶老农女。

东市买杯杓，西市买筐筥。南市买绠缶，北市买甑釜。

生理能稍稍，来往办鸡黍。两家如有子，男女互嫁娶。

从来不识面，便作平生语。但缘臭味同，请君莫讶许。
即事
孙觌（宋代）

落日投林去，低云贴水飞。江翻半嶂倒，帆健一风肥。

酒重倾蛮榼，歌清绕妓衣。城南多胜事，何必阆中稀。
丹丘同王茶干李县尉高会
白玉蟾（宋代）

佳友品字坐，寒宵未渠央。
竹亭天籁动，梅坞月华香。
酒与我为春，我瘦如松苍。
过酒辄一莞，梅竹侍我旁。
以诗互埙箎，笑语逐飞觞。
酒行三四周，五官舞明堂。
王郎信矣伟，心胸浩琳瑯。
咳唾亦珠玉，气习无膏粱。
顷来赤城天，谒我九华房。
期俱控绿烟，汗漫游帝乡。
李郎自可喜，契阔俄四霜。
少日珠庭丰，今愈奕有光。
手仗六尺藜，叩我青锦囊。
不思蓬莱路，往昔同商羊。
年时鼓高志，海上弄干将。
笑抚苍崔嵬，眇视碧浩茫。
一别何沉绵，再见欲飞颺。
胡不贾酒勇，相与形骸忘。
烛花已三灺，醉墨方琳瑯。
此乐良难常，人生易夕阳。
题刘伶像
黄仲昭（明代）

百年纵酒乐天真，荷插青山处处春。莫怪先生终日醉，乾坤谁是独醒人。
湖上对酒行
张谓（唐代）

夜坐不厌湖上月，昼行不厌湖上山。
眼前一尊又长满，心中万上如等闲。
主人有黍百馀石，浊醪数斗应不惜。
即今相对不尽欢，别后相思复何益。
茱萸湾头归路赊，愿君且宿黄公家。
风光若此人不醉，参差辜负东园花。
水调歌头·昨夜乘秋兴
刘仲讷（宋代）

昨夜乘秋兴，长啸驭清风。飘然玉宇虚廊，忽到广寒宫。解后姮娥相见，为问中秋诞节，奇特世难同。底事长庚梦，独占此宵中。

呼金兔，寻玉策，检前踪。自从盘古有月，便有此山仙翁。公向人间游戏，月在天衢来往，清气每相通。明月既无尽，公寿亦无穷。
娄江寓舍喜王七隅见过却送还郭
高启（明代）

送君只过孝廉桥，不似君来访我遥。
路未同归鸿杳杳，门方孤掩竹萧萧。
远愁忽与钟声至，残醉微兼烛烬销。
莫道扁舟难重过，寒江日日有回潮。
挽西昌老友萧汝静
张天赋（明代）

总角文章擅大家，白头湖海梦江槎。风云笔阵多年力，桃李门墙到处花。

皇阁未曾垂竹帛，玉楼何事美才华。昔年谈易今成幻，愁向西江泪日斜。
胡涣季享示寿诗二首十月二十五日因其生日次
周必大（宋代）

诸父声名塞两间，圭分青白毂朱丹。
莫年勋业心方壮，前日奸谀骨尚寒。
闻道秋官还简擢，独怜处士失荣观。
如今喜见当家子，应赋忠州此日欢。
塞翁吟（友云）
张炎（宋代）

交到无心处，出岫细话幽期。看流水、意俱迟。且淡薄相依。凌霄未肯从龙去，物外共鹤忘机。迷古洞，掩晴晖。翠影湿行衣。

飞飞。垂天翼，飘然万里，愁日暮、佳人未归。尚记得、巴山夜雨，耿无语、共说生平，都付陶诗。休题五朵，莫梦阳台，不赠相思。
臧子文剡县主簿
梅尧臣（宋代）

剡水无浅深，历历能见底。
潜鳞莫见窥，尘绂聊堪洗。
古木潭上阴，遗祠岩下启。
应识道傍碑，因风奠醪醴。
双荷叶 湖州贾耘老小妓名双荷叶
苏轼（宋代）

双溪月。清光偏照双荷叶。双荷叶。红心未偶，绿衣偷结。

背风迎雨流珠滑。轻舟短棹先秋折。先秋折。烟鬟未上，玉杯微缺。
和茅山张达道二首
曹勋（宋代）

好笑曹功显，山林过几春。
世缘犹积压，尘纲复因循。
踵息绵如在，颠毛雪更新。
岁华行八十，泉石正驰神。
咏无核红柿
孔平仲（宋代）

林中有丹果，压枝一何稠。为柿已软美，嗟尔骨亦柔。

风霜变颜色，雨露加膏油。大哉造化心，于尔何绸缪。

荆筐载趋市，价贱良易求。剖心无所有，入口颇相投。

为栗外屈强，老者所不收。为枣中亦刚，饲儿戟其喉。

众言咀嚼快，惟尔无所忧。排罗置前列，圆熟当高秋。

且以悦一时，长久岂暇谋。咄哉溃烂速，弃掷将谁尤。
送程宪副子宾出镇巴东
谢榛（明代）

为惜同乡别，都亭醉酒卮。客星淹此地，卿月感当时。

驿道三秦转，春风万里随。人逢山日少，马度栈云迟。

晓色迎吴剑，晴空曳汉旗。江长带鱼腹，天迥出峨眉。

吊古应多赋，凭高独远思。松深武侯庙，草遍楚王池。

开府雄西极，铭钟满后期。蛮方行自靖，巴俗坐能移。

村女勤桑叶，歌童罢竹枝。还教丙穴上，双鲤报相知。
送李尚书郎君昆季侍从归觐滑州
卢纶（唐代）

凤雏联翼美王孙，彩服戎装拟塞垣。金鼎对筵调野膳，

玉鞭齐骑引行轩。冰河一曲旌旗满，墨诏千封雨露繁。

更说务农将罢战，敢持歌颂庆晨昏。
提刑司封垂访郡斋会于湖上道旧为乐兼贶雅章辄成四十言以答来惠
文彦博（宋代）

昔忝西州牧，驱车经剑门。见君新凿沼，延我共开樽。

治岸依山麓，疏泉透树根。鸭湖今日会，往事喜重论。
再赋
陈与义（宋代）

兴公赋天台，千字一何少。
岘山逢巧匠，笼络六诗了。
余情到娘子，心动云缥缈。
仿佛山阿人，薜荔一身绕。
殷勤供泚笔，路转得龙沼。
应龙喜公来，嘘气纷雾杳。
忽然张盖起，知不受人扰。
诗成中有画，幽情杂荒窈。
从公虽一快，顾有和诗挠。
是事姑置之，归路迷日表。
安得永兹乐，彭铿尚为夭。
但愁归城中，念山令人老。
武夷有感十一首
白玉蟾（宋代）

岩下烟深人不来，白云寂寂掩苍苔。
松花落地鸟声寂，一枕清风送梦回。
和刘后村梅花百咏
方蒙仲（宋代）

俨然盛服对严宾，肯向花中作素臣。
映彻九泉明一世，清言须让晋诸人。
偈颂六十首
释昙华（宋代）

世人住处我不住，世人行处我不行。
不是与人难共住，大都缁素要分明。
金缕曲 题吴淑芳夫人霜柏慈筠图
顾太清（清代）

妙手传神似。画图中、雍雍肃肃，端方容止。自是君身有仙骨，福慧双修如此。

堪称得、扫眉才子。先世延陵遵古训，守诗书礼乐司中馈。

甘淡泊，厌罗绮。

虚堂把卷双鬟侍。对芳塘、一泓澄碧，轻阴满地。此际身心清凉甚，兀坐嗒然隐几。

数十载、辛勤非易。霜柏慈筠同苦节，感仙人降笔分明示。

传佳话，重乡里。
次韵和集贤李博士中元日见寄
杨亿（宋代）

凤池容出沐，蜗舍喜端居。
罢草芝泥诏，闲看紫素书。
曲肱销永芝，行药绕前除。
鬓换二毛近，林凋一叶初。
香街连甲第，席户望朝车。
暂别同心友，还嗟会面疏。
偈颂二十四首
释智遇（宋代）

虎憎鸡嘴，闻者畏之。
后人衡鉴不高，唤作二俱弄险。
次和正仲咏荷花月露二景
舒岳祥（宋代）

风清月白天垂碧，有恨如羞半敛花。
红袖粉痕晨带湿，翠盘珠影夜生华。
杨枝洒润菩提雨，薇水流香仙子家。
几度晓风过麴院，七年不见使人嗟。
山人居涧上号涧居因涧作池名鉴止为赋是诗
释文珦（宋代）

幽人临涧居，为爱涧中水。
冷冷出云窦，决决漱石齿。
流行本无出，遇坎还自止。
坎深遂成池，寒光映窗几。
于以鉴禅心，清净绝尘滓。
唯供种白莲，不洗闻尧耳。
论语绝句 其六十九
张九成（宋代）

公山召子犹将往，阳货如何却瞰亡。料得用心须有异，圣人去就不寻常。
后城治
张继先（宋代）

近枕长河即化坛，拎超坛侧到河干。
丹砂在地经冬暖，玉竹成林入夜寒。
水鹤应思冥象外，山翁愁不到眉端。
杖头已指丹霞景，密有尘罗络我难。
化柴
释居简（宋代）

死火何妨且活埋，傍城傍郭采无柴。家风不与疏山别，莫是遭他受记来。
南雄陆太守同阖郡诸宰官招入华林
释函是（明代）

宰官招我下重关，楖栗横肩自去还。爱听三车迟近院，曾先五马入深山。

风流况有宗雷并，云外偏宜皎贯閒。愿见久忘朱户贵，麻衣高座鬓毛斑。
长洲张医士妻葬青龙坞陈都堂命作挽诗
韩雍（明代）

瑶池会看舞山香，尘满芙芙月满堂。乌鹊桥空红雨乱，青龙坞远白云荒。

医传上国思贤助，学富东吴慕义方。嬴得乡评重潜德，为题诗句共揄扬。
中秋待月终夕阴晦偶书
吴中复（宋代）

待月西楼上，平秋气象分。
辉光唯此夜，遮掩奈浮云。
红烛灯交烂，清香篆自薰。
明年好景在，何处会多闻。
满江红·半落半开花有恨
杜旃（宋代）

半落半开花有恨，一晴一雨春无力。……别缆解时风度紧，离觞尽处花飞急。
晓巡北圃七绝 其三
白玉蟾（宋代）

蜂蝶如知春欲归，雨馀莺亦缕金衣。东风尽把杨花剪，吹作满城轻雪飞。
中书令程文简公挽辞二首 其一
韩维（宋代）

谋猷国称老，政事吏为师。始卒君臣分，哀荣将相仪。

行人看笳鼓，旧部泣旌旗。千载伊嵩路，萧萧陇树悲。
宝文李公挽词三首 其二
孙觌（宋代）

绛雪飞丹鼎，苍云覆茗杯。聊从五禽戏，空使万牛回。

拄笏看山坐，乘桴跨海来。仙游知有在，名字记丹台。
怀友人赵蹈中
周南（宋代）

水宿山行可煞劳，山川应是怕才豪。
诗人只好游湘水，上却巴陵恐是骚。
寄题悠然阁三绝句
张元干（宋代）

林端结阁小跻攀，四面岚光绕曲栏。
佛法本来南北异，个中北望见南山。
余葺吕祖祠中有姚石甫先生莹禄位神碑行香后恭纪一截
唐赞衮（清代）

海隅治绩平激湍，买犊渡虎今犹传。前尘已远愧学步，瞻拜禄位陈豆笾。
论语 时习章
陈普（宋代）

学专复性习为功，千五百年初发蒙。悦乐已深加不愠，此身与道始流通。
留题胡参卿秀才幽居
李中（五代）

竹荫亭除藓色浓，道心安逸寂寥中。扣门时有栖禅客，洒酒多招采药翁。

江近好听菱芡雨，径香偏爱蕙兰风。我惭名宦犹拘束，脱屣心情未得同。
石佛寺
释南越（宋代）

松竹行才尽，香城绝世尘。
倚岩开半殿，凿石见全身。
钟鼓中天晓，烟花上界春。
出门重稽首，愿值下生辰。
明德皇太后挽歌词五首
杨亿（宋代）

轩游云杳杳，舜孝日烝烝。
椒壁还生沴，铜台亦罢登。
亲桑宁复见，尝药遂无徵。
拱木玄堂闵，凄凉烟雾凝。
琼花
郑良嗣（宋代）

玉立祠庭久不衰，俄经剪伐重能栽。
端知妙护有神力，更喜当时歼厥魁。
种不他传焉得子，年将丰稔辄多开。
天生异物初无伴，只许翻阶近侍来。
夜宴安乐公主新宅
阎朝隐（唐代）

凤皇鸣舞乐昌年，蜡炬开花夜管弦。半醉徐击珊瑚树，已闻钟漏晓声传。
吊厓山三首 其二
林皋（明代）

百年俎豆水云间，万里虹桥指顾还。节义今传余阙庙，何人解忆古厓山。
寄云泉僧永颐
周弼（宋代）

颂罢南华谁得闻，两川寒玉一禅身。
松边弹舌低声念，莫引龙来变作人。
奉和初春幸太平公主南庄应制
赵彦昭（唐代）

主第岩扃驾鹊桥，天门阊阖降鸾镳。历乱旌旗转云树，

参差台榭入烟霄。林间花杂平阳舞，谷里莺和弄玉箫。

已陪沁水追欢日，行奉茅山访道朝。
又次韵答之十首 其五
释德洪（宋代）

楼阁不劳弹指入，众魔相顾匆惊忧。回光却复思初友，从此南询可罢游。
上海客舍晓坐听雨
王闿运（清代）

久别江南雨，春声似故山。市喧贪晓静，舶散待潮还。

楚俗余珠履，禽言效越蛮。晨门莫相访，即此闭柴关。
费力吟
邵雍（宋代）

事无巨细，人有得失。
得之小心，失之费力。
悼亡
乔崇烈（清代）

惨目复惨目，掩涕入汝房。揽镜泣孤影，抚枕悲残芳。

嫁衣亦已敝，绣幕无时张。箜篌遗素壁，刀尺缄空箱。

种种感故物，脉脉想容光。忆汝初归时，盛饰拜姑嫜。

锱铢今何有，毁弃坐我穷。往余客京师，心念第三郎。

料知需玩弄，买来小银铛。封题托鸿羽，更著书数行。

嗟我寄未到，此子先夭殇。汝每持以泣，因之汝亦亡。

那更复见此，能不摧肝肠。
咋舌
晁说之（宋代）

咋舌何堪妾一鸣，三年一梦寄江城。
春江细雨添清思，渐近归期更有情。
玉楼春 其九
程颂万（清代）

绿杨深处秋千挂。束素美人羞不打。闲愁闲闷昼偏长，小院深深门掩亚。

日炉炭暖熏兰麝。天与多情丝一把。等闲妨了绣工夫，傅粉狂游犹未舍。
世事
陆游（宋代）

世事本难全，吾生已媿天。
借书常稛载，馈酒亦蝉联。
饘粥随时具，湖山此地偏。
残年更何慕，未死即神仙。
盼盼
瞿佑（元代）

亚父冢前秋草合，虞姬坟上暮云愁。
如何一片彭城月，只照张家燕子楼。
桂枝香（题写韵轩）
詹玉（宋代）

紫薇花露，潇洒作凉云，点商勾羽。字字飞仙，下笔一帘风雨。江亭月观今如许。叹飘零、墨香千古。夕阳芳草，落花流水，依然南浦。

甚两两、凌风驾虎。恁天孙标致，月娥眉妩。一笑生春，那学世间儿女。笔床砚滴曾窥处，有西山、青眼如故。素笺寄与，玉箫声彻，凤鸣鸾舞。
秋夕
周紫芝（宋代）

画阁兰膏欲尽初，小窗留住玉蟾蜍。欲知此地愁多少，一夜秋声入井梧。
拟古七十首 其二十六 郭弘农璞游仙
王世贞（明代）

东海焉可耕，衡庐不足家。常闻金天女，漱液若木华。

高掌郁千寻，上有青莲花。拍手呼鸾鸿，竦身凌紫霞。

子晋相绍介，洪崖御我车。朱唇粲贝齿，永愿托姻娅。

碧藕吐瑶丝，火枣纷如瓜。玉盎澄天酒，龙虎卫灵砂。

欢乐光景驶，千岁未为遐。
琴意诗 其四 良宵引
张梁（清代）

丁东莲漏隔花滴，花影离离月波白。水精帘卷碧窗幽，座上清风拂瑶席。

素琴徐拨玉玲玲，远寺疏钟相间鸣。夜深错认天仙下，空里微摇环佩声。
观插秧
姜特立（宋代）

插秧如插针，琐细亦良苦。
分徒一夫积，终亩众力举。
曾不旬日间，绿遍天涯土。
周家重开国，幸勿轻农圃。
读史
王冕（元代）

耿耿青灯照青史，坐看兴废眼前来。
亡秦未必非胡亥，灭赵终然是郭开。
三国英雄由将相，六朝人物只婴孩。
商之孙子宁无论，妲己端端是祸胎。
虢州南池候严中丞不至
岑参（唐代）

池上日相待，知君殊未回。徒教柳叶长，漫使梨花开。

驷马去不见，双鱼空往来。思想不解说，孤负舟中杯。
纪念银瓶赠与式当日赋呈鹤亭社长
陈锡金（清代）

忱甫中郎馆已捐，维持诗界赖君贤。人从儒雅钦风度，我喜骚坛绍月泉。

一代敦槃牛耳执，千秋文采豹皮传。论功愧乏琼瑶报，聊献银瓶上讲筵。
周詹事操挽诗
薛季宣（宋代）

前辈伤凋落，如君尚典刑。政声喧剧郡，直节挺明庭。

江海理归棹，乾坤托旅亭。相知不相见，如洗泪吾零。
维扬怀项朴庵
陈一斋（宋代）

长铗悲弹负壮游，京华倦客又扬州。
西风昨夜他乡梦，明月故人何处楼。
石塔钟残枫叶暝，瓜州棹远荻花秋。
幽窗一点寒灯影，徒倚阑干生暮愁。
枕上和圆机绝句梅花十有四首
晁说之（宋代）

据渭浮泾雪浪开，一君五后醉高台。
侍臣不解供吟笔，落尽南山万树梅。
同大兄馨闻蒋子劲草秋窗坐雨
吴琦（清代）

偶然成小集，暮雨坐来清。道气深畴昔，天真老弟兄。

拈阄分险韵，得句乱秋声。有酒今朝事，何须问世情。
将入都门答汤钺送别诗二章原韵 其二
姚燮（清代）

萧萧残叶动斜晖，此树何年与再依？去路难为芳草绿，眼前已觉故人稀。

山横紫翠看云变，天拓沧溟与雁飞。旧贳湖田无恙在，多添钓屋待吾归。
杂咏五首。幽人居
储光羲（唐代）

幽人下山径，去去夹青林。滑处莓苔湿，暗中萝薜深。

春朝烟雨散，犹带浮云阴。
真珠帘·隔云一雁衔秋去
佚名（宋代）

隔云一雁衔秋去。苏堤上、听得游人相语。疏影暗香中，谁与花为主。满目有山无限意。跨白鹤、云霄飞舞。飞舞。正断桥流水，苍苔生处。应羡地暖江南，近小春时节，南枝先吐。人似此花清，人比花尤苦。移向樽前须识取。只许与、松篁为侣。为侣。待金鼎调羹，百花红紫。
示儿子
陆游（宋代）

父子扶携返故乡，欣然击壤咏陶唐。
墓前自誓宁非隘，泽畔行吟未免狂。
雨润北窗看洗竹，霜清南陌课劙桑。
秋毫何者非君赐，回首修门敢遽忘。
导引·蓬莱邃馆金碧照三山
佚名（宋代）

蓬莱邃馆金碧照三山。真境胜人间。秋风又见芭蕉长，遗迹在人寰。云轩一去杳难攀。斑竹彩舆还。深宫旧监闻箫鼓，怅望惨朱颜。
莲峰卿云次郑同舍贤韵
黄瑜（明代）

莲岫倚空苍，卿云忽降祥。九霄悬锦绮，五色焕文章。

远霭兼山碧，非烟带日黄。虞廷如可献，将补舜衣裳。
吴中舟行口号七首 其六
周紫芝（宋代）

久陪三馆瀛洲客，屡拜苍龙宰府茶。更觅惠山烹雪乳，馀甘归与故人誇。
诗
陈琳（魏晋）

高会时不娱。覊客难为心。
殷怀从中发。悲感激清音。
投觞罢欢坐。逍遥步长林。
萧萧山谷风。黯黯天路阴。
惆怅忘旋反。歔欷涕沾襟。
送周密学真定安扶使
司马光（宋代）

玉帐前芭举，铜鱼左契舂。
平生公望著，期月政声闻。
陌上壶浆隘，潭边花气曛。
遥知待新将，民物两欣欣。
见旧泊舟湘汉间诗和之
潘咨（清代）

江上人家早掩扉，溪烟漠漠湿垣衣。山钟乍动佛镫上，初月向人江鸟飞。

远柝因风知市近，棹声隔浦识渔归。当年每值清秋夜，大半孤篷傍钓矶。
秋辨九首 其八 朝天闻乐
郭之奇（明代）

马首征云达帝京，朝天有日念馀生。西山积霭浮朝霁，大角妖氛落夜星。

天道及期苗命格，秋风辞塞汉关清。胡笳渐远闻三捷，夔乐依然奏九成。
前调
李吕（宋代）

堂成开宴日无空。景占四时中。画栋翚飞星汉，雕阑锁断花风。

薰人和气，清谈四坐，雅量千钟。早晚催归天仗，往来还记溪翁。
山中秋兴
沈说（宋代）

山户少曾扃，居贫易得清。
秋衣和月卧，溪茗杂云烹。
学字书红叶，看骚些落英。
从他头早白，心事本和平。
欲晚访韩持国忽道损见过不克往持国示诗因答
梅尧臣（宋代）

西云沈日脚，命仆驾我车。
我车已在庭，有客方诣庐。
谈笑不觉夕，鸡黍且烦渠。
重约勿以怪，但当摘园蔬。
铁壁
释心月（宋代）

天地为炉烹不破，不通风处却通风。
自从透得归来后，方见一重还一重。
【正宫】脱布衫过小梁州　美妓
未知作者（元代）

冰肌莹宝钏玲珑，藕丝轻环佩玎冬。樱桃小胭脂露浓，海棠娇麝兰香送。
玉颈圆搓粉腻红，恰便似映水芙蓉。犀梳斜坠鬓云松，黄金凤、高插翠盘龙。
【幺】凌波仙子生尘梦，向瑶台月下相逢。酒晕浓，凡心动，夜凉人静，飞
下水晶宫。
甘雨
晁补之（宋代）

晻晻轰轰有物催，端如鬼驾北溟来。
百昌一种得甘雨，蛇不耆干苕卵摧。
杂咏 其一
李重华（清代）

伯鸾吟《五噫》，平子咏《四愁》。身世两辽阔，居然杞国忧。

贤英美儒术，公卿富王猷。譬彼鸿鹄翔，蜩鸴岂预谋。

黄钟变重阴，气到物自柔。聊当抚流运，顺化穷娱游。
霜夜有感
释元肇（宋代）

寒漏时闻一两声，夜窗危坐对孤檠。半千里外无家客，十五年前旧月明。

世事萧萧黄叶下，交情汩汩白鸥惊。市人应笑疏狂甚，莫怪庞公不入城。
倪昭卿赋赠叶神童
白玉蟾（宋代）

神童天纵何聪明，十幅一息增荣名。
若非唐朝李太白，靖通真人当复生。
击石轰雷惊四座，宝卷拈出安群情。
八卦五行有妙用，金丹大药自然成。
布衲蹁跹贱罗绮，银钩婉娩鬼神惊。
仙山便好留仙佩，何必蓬莱顶上行。
追和李白秋浦歌十七首 其十一
郭祥正（宋代）

齐山一百洞，咫尺接危梁。雨过频登望，逼人松桧香。
示儿鲁
饶炎（宋代）

匡居终日只钦钦，一寸灵台万古心。
鹿洞象山前路在，频思寡过到而今。
送圆音禅友主席丹霞 其七
成鹫（清代）

凭君寄语锦江渔，曾见华亭识得渠。歌罢沧浪相忆否，水清难免是无鱼。
题胜业寺
释文政（宋代）

山鸟无凡音，山云无俗状。
引得白头僧，时时倚藜杖。
八月十五夜禁直寄同僚
吴融（唐代）

中秋月满尽相寻，独入非烟宿禁林。曾恨人间千里隔，

更堪天上九门深。明涵太液鱼龙定，静锁圆灵象纬沈。

目断枚皋何处在，阑干十二忆登临。
题孔雀图
郑真（明代）

石根苍竹净晖晖，暖翠翻花遍羽衣。见说上林春似海，乘风好与凤凰飞。
句
朱斗文（宋代）

巨灵擘两山，飞泉拟白龙。
送刘散员同赋陈思王诗，得好鸟鸣高枝
刘斌（唐代）

春林已自好，时鸟复和鸣。枝交难奋翼，谷静易流声。

间关才得性，矰缴遽相惊。安知背飞远，拂雾独晨征。
次韵子瞻特来高安相别先寄迟适远却寄迈迨过
苏辙（宋代）

老兄骑骡日百里，据鞍作诗若翻水。
忽吟春草思惠连，因之亦梦添丁子。
群儿竞长堪一笑，老马卧餐何日起。
闻兄尽室皆旧人，见面未曾惟遁耳。
迟年最长二十六，已能干父穷愁里。
豫儿扬眉稍刚劲，党子温纯无愠喜。
我兄憔悴我亦穷，门户久长真待尔。
但令戢戢见头角，甑倒囊空定何耻。
家藏万卷须尽读，此外一簪无所恃。
船中未用废诗书，闭窗莫看江山美。
送祖择之秘丞知海州
梅尧臣（宋代）

骥有千里足，不使千里驰。
人有抱抱才，亦复不得施。
去去作守抱，政化尚可为。
勿云海滨陋，岂无彼黔黎。
事举讼必简，安能忘酒卮。
水物错在俎，咸腥应自宜。
朐山日相对，亦莫厌其卑。
苍翠入画戟，浓淡若秀眉。
但向此中乐，用舍乃系时。
和汝霖三首
胡寅（宋代）

客思如春日日深，莫令鶗鴂损芳阴。
忽逢佳士能倾盖，那用高眠有抱衾。
陌上正歌归缓缓，尊前聊酌夜沉沉。
君诗也得池塘梦，沈谢风流尚可寻。
中秋前一夕蔎林招登吴山不果移尊篁庵 其二
全祖望（清代）

淮南丛桂下，招隐是吾心。有客咏远志，愁闻夜鹤吟。
次允杰五首
许月卿（宋代）

瓣香曾侍鹤山俦，蜀有鹤林殊匪优。
蜕作婴儿生我室，化为道士掠予舟。
相同龟寿□鹏鷃，自混鸡群狎鹭鸥。
仙子已骑黄鹤去，此地空余黄鹤楼。
次韵渊明饮酒诗 其二
张耒（宋代）

出门惮应接，俗士不多情。对酒辄拜辞，好礼以求名。

嗟嗟名几辄，曷足善尔生。共处一泡中，倏忽风涛惊。

好饮信无补，不饮亦辄成。
赠马道士
李九龄（唐代）

水共逍遥云共孤，混时言笑只佯愚。
经年但醉宜城酒，千里惟担华岳图。
寻野鹤来空碧洞，觅琴僧去渡重湖。
人间再见知何日，乞取先生石辘轳。
夜集曹秋岳啬斋同俞右吉项嵋雪次韵
陈子升（明代）

寒客未应无暖席，深斋烛影敛空寥。衣边水气来三泖，园里山空忆二樵。

鸟倦预依营垒燕，草芳频接上盘椒。劝酬总是平生侣，大隐偏能赋小招。
和凌霄花
韦骧（宋代）

翠蔓缘株上，红芳冒暑开。凌霄诚有谓，托质岂无媒。
柴岭
李纲（宋代）

林花不逐岁寒凋，半岭烟光媚远霄。须信仙家风景好，四时峰岫紫岧峣。
山舍早起探晴
文同（宋代）

山鸟啭晴日，独行风满林。
涧花薰野袂，岩水油幽襟。
侧石惊新滑，垂萝爱近深。
萧然此清兴，不似戴华簪。
尉迟杯 江楼春集，用无名氏体
杨玉衔（清代）

灯轮艳。怎蛮乡、丽景今夕欠。鼓鼙隔岸声酸，桃李渡江春淡。

无情阑槛。拦归梦、莫越同天堑。借消磨、剪碎珠城，登楼休说多感。

有时狼藉杯盘，真孤负雄谈，慷慨说剑。织锦机丝，飘花烛泪，似滴临歧鲛点。

排愁去、依前销黯。酒颜半、愁多红为敛。恨斜阳、暮角催归，一路凉飔迎靥。
止止堂诗送仁禅者遍参
饶节（宋代）

止止堂中一禅客，五尺枯藤藏未得。平生心胆闯古人，今复江未又江北。

昨夜霜风号古木，玄猿啼寒星斗黑。傍家行脚有底难，独师大去吴王国。

君不见季子敝尽黑貂裘，归来印佩六国侯。
喻工部追和王詹事游东坡十一绝亦次韵 其九
许及之（宋代）

海内倾心雨露词，种松争忍十年期。临皋五见分新火，只比先生睡觉时。
此心
郑思肖（宋代）

此心期不变，曾洒血为盟。举世无人识，终年独自行。

海中擎日出，天外唤风生。净尽去云雾，重开白昼明。
唐大飨拜洛乐章。拜洛
武则天（唐代）

菲躬承睿顾，薄德忝坤仪。乾乾遵后命，翼翼奉先规。

抚俗勤虽切，还淳化尚亏。未能弘至道，何以契明祇.
送梁判官归女几旧庐
岑参（唐代）

女几知君忆，春云相逐归。草堂开药裹，苔壁取荷衣。

老竹移时小，新花旧处飞。可怜真傲吏，尘事到山稀。
秋江曲
唐肃（宋代）

妾家住银塘，石楠秋叶香。
忆君荡桨去，江水与愁长。
西风夜泣葓花露，鸭觜岸低人不度。
冷莎如针刺烟素，鸳鸯飞来?畐去。
题陆贾大夫庙
梁竑（宋代）

刘郎辛苦逐秦鹿，尚欲长鞭及马腹。
蛮夷大长梦不惊，海边椎马乘黄屋。
江淮貔貅始闲暇，忍使驱令渡篁竹。
陆生手持尺二组，唤起老子同分肉。
诗书尚晓骂儒翁，岂忧桀骜难拘束。
筑坛再拜受王印，雄辨泠泠听不足。
当时未有北有辅，留寓年深染污浴。
乍闻高论耳目清，如掩笙簧奏冰玉。
境中胜处应更履，更溯余皇到山麓。
大夫何独粤人重，汉廷公卿俱竦服。
陈平奇计须深念，张子全身甘辟谷。
此外候王希识字，带砺功存半诛戮。
惟君坐使将相欢，燕喜优游刘氏福。
年少终军学高步，空有英称命难续。
乃知智者应世间，妙似庖丁奏刀熟。
往事浮云变灭尽，越水悠悠浸山绿。
荒祠寂寞傍僧居，日暮饥鸦噪乔木。
我来三叹重迟留，为酌寒泉荐秋菊。
《夷坚志》：乾道间，梁{左立右宅}入都，
檥舟庙下。夜梦一客，
自称陆大夫，云："我抑郁于此千余岁矣，
君幸见过，愿留一诗。
"遂题诗于壁而去。
湖西八景为罗修撰作 其八 大流垂玉
陈献章（明代）

大流无此奇，偶置银河倾。愿回银河流，免与世浊并。

一洗日月光，再洗天地清。何止天地清，万世无甲兵。
燕京春暮寄山中人（二首）
正念（明代）

蚕熟柔桑更绿，莺啼小麦初黄。
吃饼且随燕蓟，缲丝空忆荆杨。
乱后还三首 其三
辛愿（金朝）

春来漂泊心情减，老去艰危气力微。芳草际天愁思远，干戈满地故人稀。

怀金跃马时何有，问舍求田事已违。粝食敝衣聊自足，白头甘息汉阴机。
送校理薛学士
胡宿（宋代）

帝设英雄彀，朝多俊乂官。玉羁收汗血，珠网获飞鸾。

仙籍分丹收，香名蔼秀兰。新从平乐试，入奉柏梁欢。

辨色趋霜戟，催班近露盘。阁芸开缥帙，堤柳据归鞍。

诗就鸡林买，书成太乙观。行闻延体貌，坡上有金銮。
山行
陈宗礼（宋代）

川原绿已张，春去今何在。
深树涵幽姿，微云弄晴态。
禽声互酬应，林霏閒明晦。
渐远人迹稀，清音自虚籁。
中秋郊送龙节 其三
陈仁锡（明代）

中州宗学被甄陶，骏惠文孙天语褒。自有玺书耀河岳，奚劳玉兔数纤毫。
赠姜白石
潘柽（宋代）

世间官职似樗蒲，采到枯松亦大夫。
白石道人新拜号，断无缴駮任称呼。
送沈下贤谪尉南康
张祜（唐代）

秋风江上草，先是客心摧。万里故人去，一行新雁来。

山高云绪断，浦迥日波颓。莫怪南康远，相思不可裁。
和方虚谷上南行十二首
陈栎（元代）

济世万古航，乃今横野渡。由此访故人，胜著沙堤步。

我传纪行作，冠佩与薇露。何当参诗禅，一澾石头路。
赋陆子敬旧时月色亭
黄玠（元代）

古月即已旧，今月乃更新。解后见颜色，梅花如故人。

挽彼檐下枝，挂我头上巾。摘花不插发，踏月走千巡。

横笛且勿吹，良夜亦易晨。恒恐明日至，使我迹复陈。

愿因白免公，托根冫雪轮。结子近琼楼，永与桂树亲。
送张无梦归天台
孙奭（宋代）

笑背芙蓉阙，东南望海涯。
云章藏绿蕴，鹤驭拂青霞。
台岭攀新桂，桃源访旧花。
鸣驺须再去，莫泛客星槎。
过白沙竹枝歌六首
杨万里（宋代）

穹崖绝嶂入云天，乌鹊才飞半壁间。
远渚长汀草如积，牛羊须上最高山。
杂曲歌辞。东飞伯劳歌
李峤（唐代）

传书青鸟迎箫凤，巫岭荆台数通梦。谁家窈窕住园楼，

五马千通照陌头。罗裙玉佩当轩出，点翠施红竞春日。

佳人二八盛舞歌，羞将百万呈双娥。庭前芳树朝夕改，

空驻妍华欲谁待。
日长至寓杭 其二
方回（元代）

自从丱角至童颠，是事无心总听天。今日喜逢长至日，来年恰听古希年。

一官三纪閒居半，万马千军命偶全。适有蜜蜂肯伴我，晴香烂醉玉梅前。
翟使君挽歌
王禹偁（宋代）

国史书勋伐，州民颂乐康。
岂唯存柏椁，亦合葬桐乡。
黄壤千年恨，青山六里长。
空余铃阁畔，寂寞菊花香。
一剪梅·漠漠春阴酒半酣
佚名（宋代）

漠漠春阴酒半酣。风透春衫，雨透春衫。人家蚕事欲眠三。桑满筐篮，柘满筐篮。
先自离怀百不堪。樯燕呢喃，梁燕呢喃。篝灯强把锦书看。人在江南，心在江南。
金陵杂兴二百首
苏泂（宋代）

月楼谁伴咏黄昏，剪剪轻风阵阵寒。
独据槁梧成不寐，杏花生影小阑干。
满江红 其一 别鹤林
葛长庚（宋代）

明日如今，我已是、天涯行客。相别后、麻姑山上，齐云亭侧。

几个黄昏劳怅想，几宵皓月遥思忆。与二仙、不但此今生，皆畴昔。

频到此，欢无极。今去也，来无的。念浪萍风絮，东西南北。

七八年中相契密，三千里外来将息。怅金丹、未就玉天辽，还凄恻。
太庙乐章·皇后阁五首
周麟之（宋代）

椒涂日暖燕差池，又见瑶箱受福时。
欲使后宫歌德化，试将彤管作春词。
西园
吴中复（宋代）

潇洒琴坛上，贤侯养道情。无今亦无古，求意不求声。

林邃风初静，云收月乍明。拂弦成一弄，尘思浩然清。
同韩郎中闲庭南望秋景
韦应物（唐代）

朝下抱馀素，地高心本闲。如何趋府客，罢秩见秋山。

疏树共寒意，游禽同暮还。因君悟清景，西望一开颜。
题方大夫家训
钱时（宋代）

中兴天子方御戎，长城万里张魏公。
此时此家尽好武，抵掌一呼来幕中。
幕中群雄肝胆烈，指顾关河日弹铗。
若为岁晚归课儿，只说读书兴农业。
定知万事俱弗如，岂直钥剑输毛锥。
君不见二十七年耕草庐，出师一表汗青书。
送水部周明宇兵备淮扬
王弘诲（明代）

粉署含香大雅才，宪邦新命汉廷推。人如水部初停草，地是扬州好咏梅。

淮海风声传露布，邦沟月色映霜台。春农处处销金甲，将相勋名取次裁。
吴中苦雨因书一百韵寄鲁望
皮日休（唐代）

全吴临巨溟，百里到沪渎。海物竞骈罗，水怪争渗漉。

狂蜃吐其气，千寻勃然蹙。一刷半天墨，架为欹危屋。

怒鲸瞪相向，吹浪山毂毂。倏忽腥杳冥，须臾坼崖谷。

帝命有严程，慈物敢潜伏。嘘之为玄云，弥亘千万幅。

直拔倚天剑，又建横海纛。化之为暴雨，潈潈射平陆。

如将月窟写，似把天河扑。著树胜戟支，中人过箭镞。

龙光倏闪照，虬角搊琤触。此时一千里，平下天台瀑。

雷公恣其志，ze磹裂电目。蹋破霹雳车，折却三四辐。

雨工避罪者，必在蚊睫宿。狂发铿訇音，不得懈怠僇.

顷刻势稍止，尚自倾蔌蔌。不敢履洿处，恐蹋烂地轴。

自尔凡十日，茫然晦林麓。只是遇滂沱，少曾逢霢霂。

伊余之廨宇，古制拙卜筑。颓檐倒菌黄，破砌顽莎绿。

只有方丈居，其中蹐且跼.朽处或似醉，漏时又如沃。

阶前平泛滥，墙下起趢趚.唯堪著笞笠，复可乘艒宿。

鸡犬并淋漓，儿童但咿噢。勃勃生湿气，人人牢于锔。

须眉渍将断，肝膈蒸欲熟。当庭死兰芷，四垣盛薋菉。

解帙展断书，拂床安坏椟。跳梁老蛙黾，直向床前浴。

蹲前但相聒，似把白丁辱。空厨方欲炊，渍米未离bL.

薪蒸湿不著，白昼须然烛。污莱既已泞，买鱼不获鮛.

竟未成麦饘，安能得粱肉。更有陆先生，荒林抱穷蹙。

坏宅四五舍，病筱三两束。盖檐低碍首，藓地滑澾足。

注欲透承尘，湿难庇厨簏。低摧在圭窦，索漠抛偏裻.

手指既已胼，肌肤亦将瘯。一苞势欲陊，将撑乏寸木。

尽日欠束薪，经时无寸粟。eA蝓将入甑，蟚蜞已临鍑。

娇儿未十岁，枵然自啼哭。一钱买粔籹，数里走病仆。

破碎旧鹤笼，狼藉晚蚕蔟。千卷素书外，此外无馀蓄。

著处纻衣裂，戴次纱帽醭。恶阴潜过午，未及烹葵菽。

吴中铜臭户，七万沸如臛.啬止甘蟹ee，侈唯僭车服。

皆希尉吏旨，尽怕里胥录。低眉事庸奴，开颜纳金玉。

唯到陆先生，不能分一斛。先生之志气，薄汉如鸿鹄。

遇善必擎跽，见才辄驰逐。廉不受一芥，其馀安可黩。

如何乡里辈，见之乃猬缩。粤予苦心者，师仰但踖踧.

受易既可注，请玄又堪卜。百家皆搜荡，六艺尽翻覆。

似馁见太牢，如迷遇华烛。半年得酬唱，一日屡往复。

三秀间稂莠，九成杂巴濮。奔命既不暇，乞降但相续。

吟诗口吻噅，把笔指节瘃。君才既不穷，吾道由是笃。

所益谅弘多，厥交过亲族。相逢似丹漆，相望如脁肭。

论业敢并驱，量分合继躅。相违始两日，忡忡想华缛。

出门泥漫漶，恨无直辕輂.十钱赁一轮，逢上鸣斛觫。

赤脚枕书帙，访予穿诘曲。入门且抵掌，大噱时碌碌。

兹淋既浃旬，无乃害九谷。予惟饿不死，得非道之福。

手中捉诗卷，语快还共读。解带似归来，脱巾若沐浴。

疏如松间篁，野甚麋对鹿。行谭弄书签，卧话枕棋局。

呼童具盘餐，擫衣换鸡鹜。或蒸一升麻，或煠两把菊。

用以阅幽奇，岂能资口腹。十分煎皋卢，半榼挽醽醁.

高谈繄无尽，昼漏何太促。我公大司谏，一切从民欲。

梅润侵束杖，和气生空狱。而民当斯时，不觉有烦溽。

念涝为之灾，拜神再三告。太阴霍然收，天地一澄肃。

燔炙既芬芬，威仪乃毣毣。须权元化柄，用拯中夏酷。

我愿荐先生，左右辅司牧。兹雨何足云，唯思举颜歜.
减字浣溪沙·美人颈
况周颐（清代）

延秀雒川鹤未翔。蝤蛴玉映镜中妆。低垂腻粉却羞郎。
书雁迟回劳引望，绣鸳偎傍惯交相。溜钗情味亸鬟香。
杂言迎神词二首·送神
皇甫冉（唐代）

露沾衣，月隐壁；气凄凄，人寂寂，风回雨度虚瑶席。
来无声，去无迹，神心降和福远客。
四民诗其四·商
范仲淹（宋代）

尝闻商者云，转货赖斯民。
远近日中合，有无天下均。
上以利吾日，下以藩吾身。
周官有常籍，岂云逐末人。
天意亦何事，狼虎生贪秦。
经界变阡陌，吾商苦悲辛。
四民无常籍，茫茫伪与真。
游者窃吾利，堕者乱吾伦。
淳源一以荡，颓波浩无津。
可堪贵与富，侈态日日新。
万里奉绮罗，九陌资埃尘。
穷山无遗实，竭海无遗珍。
鬼神为之劳，天地为之贫。
此弊已千载，千载犹因循。
桑柘不成林，荆棘有馀者。
吾商则何罪，君子耻为邻。
上有尧舜主，下有周召臣。
琴瑟愿更张，使我歌良辰。
何日用此言，皇天岂不仁。
云门乐
胡奎（元代）

八风开橐籥，一气运鸿濛。黄屋尊尧德，玄圭锡禹功。

干羽三苗格，车书万国同。醴泉从地出，甘泽与天通。

电绕星枢北，春回寿域中。云门齐奏曲，彤管纪时雍。
端午帖子·皇后合五首
欧阳修（宋代）

兰苕擢秀迎风紫，槿艳繁开照日红。
嘉节相望传有旧，深宫行乐自无穷。
无心居士刘君挽词
周必大（宋代）

应物无心善自宽，临财有义肯儒酸。
竹林逸老多馀庆，鸿苑奇书独饱观。
名父平生淹簿领，佳儿他日绍衣冠。
追思再世相逢旧，西望梅溪一永叹。
满庭芳（蜡梅）
虞俦（宋代）

色染莺黄，枝横鹤瘦，玉奴蝉蜕花间。铅华不御，慵态尽欹鬟。冷淡琐窗烟雾，来清供、莞尔怡颜。狂峰蝶，还须敛衽，何得傍高闲。

西山。招隐处，寒云缭绕，流水回环。念风前绰约，雪后清孱。别是仙韵道标，应羞对、舞袖弓弯。怀真赏，今宵归梦，一饷许跻攀。
梅花
王安石（宋代）

白玉堂前一树梅，为谁零落为谁开。
唯有春风最相惜，一年一度一归来。
清明日与二三宾客赏花陈判官为推勘他州事不
祖无择（宋代）

寒食春光正好夸，小筵应免负芳华。
清谈且喜交挥尘，赌酒何须要画蛇，
泼火雨余微绿润，落花风急乱红斜。
幕中有客应惆怅，今日全输太守家。
满江红
毛幵（宋代）

泼火初收，秋千外、轻烟漠漠。春渐远、绿杨芳草，燕飞池阁。已著单衣寒食后，夜来还是东风恶。对空山、寂寂杜鹃啼，梨花落。

伤别恨，闲情作。十载事，惊如昨。向花前月下，共谁行乐。飞盖低迷南苑路，湔裙怅望东城约。但老来、憔悴惜春心，年年觉。
送宋玉叔还莱阳
赵进美（明代）

长安二月东风回，九门如雾凌晨开。莺花得时自婀娜，笳鼓向暮何啾哀。

此时重筑黄金台，莱阳宋子天下才。献书至尊赐颜色，穷巷不扫公卿来。

干戈自昔有反覆，神物岂合终蒿莱。忆昨飘零逐渔艇，夜火荻花对清影。

一身入世常坎坷，二十为文最遒警。怀古萧条拟《过秦》，开樽感慨歌《哀郢》。

难同年少登石渠，稍喜词人称画省。意气何如诗崛奇，世情颇厌官孤冷。

白日燕市愁风尘，张镫清夜留故人。我昔结发与子友，十年落魄安居陈。

江湖扰扰箭满眼，荆棘月暗生飞磷。昭王寝墓群兔走，千岁松柏摧为薪。

狐裘贵人光道路，冲泥瘦马何嶙峋。尺书远至妻孥泣，投策欲去僮仆嗔。

巢父钓竿不肯住，仿佛夏云开岛树。灵药神山自渺茫，海鸥野老非难遇。

绕陌垂杨黄鸟飞，骊歌踟蹰送子归。天涯双鬓愁摇落，海上浊醪无是非。
杂咏
伊朝栋（清代）

君子同而异，党伐古人恶。高密富诂训，吾道已东著。

礼堂百万富，惜哉半残蠹。文公起南宋，大道回其庶。

六经日再中，一扫弥天雾。义勿徇郑王，富或删申固。

党同不可为，立异岂宜务。要在辟荆榛，廓如归正路。

康成固可宗，援纬得勿误。瓣香接洙泗，金宜紫阳铸。

后儒袒汉人，徒刳五石瓠。
悯狱谣
司马光（宋代）

五刑象天有震耀，上圣本以防奸邪。
法官由来少和泰，皋陶之面如削瓜。
况於秦汉任酪吏，死人籍籍如乱麻。
棰楚这求靡不得，小者鲸刖大灭家。
君不见古时牢狱地，几多冤骨埋黄沙。
风急落梅
杨万里（宋代）

梅花巳是不胜癯，无赖东风特地???。
狼籍玉英浑不惜，强留嫣蔕与枯须。
越山亭
程师孟（宋代）

江山千古仙人地，城郭三春刺史天。
文士莫如今日盛，方袍更比别州偏。
病居寄程德林
彭汝砺（宋代）

槿花时态厌羁贫，谁恤天涯卧病身。千里有家归未得，一心无赖恨长新。

形容憔悴真衰汉，意气萧条似老人。恨乏酒樽将寂寞，独凭诗句诉酸辛。
残句风师挟帝令
苏轼（宋代）

风师挟帝令，号呼肆徂征。
云师畏推逐，蓄意不敢争。
雨师旷厥官，所苟朝夕生。
帝眷一夕回，旱识旦暮行。
翻然沛膏泽，夜半来无声。
青秧发广亩，白水涵孤城。
有何不可
贝守一（元代）

竹坞雪封云锁，地炉温酒添火。
醉来拥被高眠，恁地有何不可。
国香慢
项鸿祚（清代）

一剪春明，乍靘妆倦舞，独步瑶京。丰台旧家何处，买断倾城。

露眼怯风还闭，向人似、中酒初醒。繁华总如梦，已是将离，谁管飘零。

惜花心较懒，任酴醾谢后，扩老残莺。此身犹客，金屋难贮芳卿。

欲托微波赠远，恨多情、却又无情。看看两憔悴，粉艳尘缁，相对愁生。
十月朔日作是月十一日立冬 其一
林希逸（宋代）

静看历推移，天公巧孰知。朔先旬日改，冬早小春迟。

袖手閒中老，欢颜乳下儿。小窗残稿在，续纸旋抄诗。
偈颂一百零二首
释绍昙（宋代）

万机休罢住云间，门掩青萝竟日闲。
时听呜咿歌一曲，倒骑黄犊出松关。
若作佛法会，锦包特石。
若作世谛会，铁裹泥团。
惆怅无人知此间，临风拍碎石阑干。
立春夜感怀
李念兹（清代）

闻道花门信，甘州今尚围。城分犹拒战，兵久未成归。

刁斗连边动，军书入塞飞。客怀无一可，愁绝盼春晖。
山中与友人夜话
释智圆（宋代）

草舍闲宵坐，消摇事可凭。
澄心防有著，深隐贵无名。
砌月移松影，风泉混磬声。
共期吾道在，万事任营营。
朱氏园
吕希纯（宋代）

十里游山兴尽回，重留车骑款郊扉。
中桥驾石临清港，危榭开轩挹翠微。
夹道松风吹酒面，满庭花气袭人衣。
殷勤更谢华亭鹤，引吭高声送我归。
孤山怀圆法师
释文珦（宋代）

湖水绕孤峰，知曾住此中。
既伤遗塔变，重惜讲台空。
鹅护晴池乳，鹰呼古树风。
唯闻林处士，清节与师同。
南歌子（茉莉）
陈允平（宋代）

素质盈盈瘦，娇姿淡淡妆。曲勾阑畔倚秋娘。一撮风流都在、晚西凉。

彩线串层玉，金篝络细香。半钩新月浸牙床。犹记东华年少、那门相。
和刘元弼筠亭
王庭圭（宋代）

种竹诛茅欲傍亭，亭前花草莫争名。笋根稚子春无数，枝上鹓争晚更清。

翠逼衣襟添野兴，叶翻风雨打窗声。何当万木凋零后，尤见青青不世情。
蔗糖
陈学圣（清代）

剥枣忙时研蔗浆，荒郊设廍远闻香。白如玉液红如醴，南北商通利泽长。
老学楼
马廷鸾（宋代）

元龙高卧仲宣忧，我独丛书置此楼。
把卷欣将圣贤对，恁栏遮断古今愁。
山前翠树森云表，林罅青身匝垅头。
收拾吟篇供老眼，陈登王粲总悠悠。
怀王韦轩
李一夔（明代）

剑气腾冲孔孟津，风光何事久羁人。骚坛酌月频更主，旅馆看花又过春。

老病自怜青眼旧，交游谁信白头新。锦天迎养真天乐，争奈停云粤海滨。
十二时 其二
释咸静（宋代）

鸡鸣丑，一声相报无前后。惊觉腾腾梦里身，释迦老子交横走。
渡彭蠡至星子湾
徐贲（元代）

水天空阔片帆征，风稳波平也自惊。镇日取程才近岸，庐山五老又来迎。
宿建封寺，晓登尽善亭，望韶石三首
苏轼（宋代）

双阙浮光照短亭，至今猿鸟啸青荧。
君王自此西巡狩，再使鱼龙舞洞庭。
送八分书与友人，继以诗
李建勋（唐代）

跁跒为诗跁跒书，不封将去寄仙都。

仙翁拍手应相笑，得似秦朝次仲无。